Kadúc, Miroslav, poslanec NR SR (2014-02-05):
Ďakujem pekne, pani predsedajúca. Vážené kolegyne poslankyne, kolegovia poslanci, stojím tu opäť s tým istým návrhom, ktorý som predkladal spolu s Petrom Pollákom na decembrovej schôdzi a týkal sa odpratávania snehu. Teraz už máme sneh, máme poľadovicu, takže môžeme ísť na to. Je to, myslím, praktická vec. Cieľom tohto návrhu zákona je premietnuť princíp solidarity do ustanovení cestovného zákona, cestného zákona tak, aby sa neukladali povinnosti tým občanom, ktorí vzhľadom na ich, na svoj vek a na svoj zdravotný stav alebo na iné objektívne okolnosti nemôžu tieto povinnosti v cestnom zákone dodržať. Navrhuje sa, aby sa od konkrétnej povinnosti uvedenej v § 9a, aby sa od tejto povinnosti oslobodili dôchodcovia, osoby ťažko zdravotne postihnuté, invalidi a osoby, ktoré nemajú trvalý pobyt v nehnuteľnosti. O čo ide? Súčasné znenie zákona o pozemných komunikáciách stanovuje jednu, jednu povinnosť, ktorá je podľa mňa neprijateľná v celej jej rozsahu, a to, že vlastník nehnuteľnosti je povinný odpratávať sneh, prípadne nečistoty, prípadne poľadovicu spred svojho domu a spred chodníka, ktorý je pred jeho domom, a to aj napriek tomu, že tento chodník mu nepatrí. Inými slovami, stará sa o cudziu vec. Stará sa o vec, ktorá zväčša patrí obci. Podľa mňa toto je naozaj neprípustné v celej šírke a to znamená, nikto by nemal mať takúto povinnosť a my sa ale pokúšame s Petrom Pollákom ísť tou cestou najmenšieho odporu. Oslobodzujeme iba časť. Dovoľujem si uviesť jeden, možno dva príklady. Predstavte si obec, kde je domček, býva tam babka, ktorá je invalidná, a počas noci nasneží. Ráno pôjde pred týmto domčekom po chodníku nejaký obyvateľ obce, pošmykne sa, zlomí si nohu alebo nedajbože zomrie. Podľa súčasného znenia zákona je táto babka, ktorá je invalidná, zodpovedná za túto škodu alebo túto ujmu, ktorú utrpí tento obyvateľ. To znamená, ak sa preukáže to, že porušila svoju povinnosť, ktorej následkom bolo neodpratanie snehu, nezjazdná komunikácia, človek si ublíži, babka je povinná zaplatiť náhradu škody tomuto človeku. To isté platí zjednodušene, aj niektorí z vás tu majú víkendové domčeky, na ktoré chodia iba z času na čas, preto sú víkendové. Ale aj pre vás, ktorí máte takýto víkendový dom, platí povinnosť odpratať sneh a všetky závady spred tohto domu, a ktoré sú na chodníku pred týmto domom, aj keď vám ten chodník nepatrí. To znamená, ak opäť pôjde niekto po tomto chodníku, ktorý je pred vaším domom, na ktorý nechodíte pravidelne a ublíži si a bude vás žalovať, vy túto žalobu s najväčšou pravdepodobnosťou prehráte, pretože ste nesplnili povinnosť odpratať všetky závady z tohto chodníka. A opäť zdôrazňujem, že ktorý vám nepatrí. Myslím, že takáto povinnosť je nezmyselná a nemali by sme ukladať občanom povinnosti, ktoré nemôžu objektívne splniť. A preto navrhujeme to, aby boli oslobodené, zopakujem, osoby invalidné, v dôchodkovom veku, osoby zdravotne ťažko postihnuté a osoby, ktoré nemajú trvalý pobyt v týchto nehnuteľnostiach. Zachytil som argument ešte minulú schôdzu, že na to nie sú peniaze, no dovolím si povedať, že máme tu novelu zákona o hmotnej núdzi, ktorý presne predpokladá menšie obecné práce, ktoré na toto môžete využiť. A dokonca je z tohto, je zo štátneho rozpočtu vyčlenená časť peňazí na tieto menšie obecné práce. Treba len upraviť zákon, nič iné. Tu si dovoľujem možno upraviť našu dôvodovú správu, ktorá, ten, kto ju čítal, uvidí tam množstvo pozitívnych vplyvov až na negatívny vplyv na štátny rozpočet. V tomto prípade štátny rozpočet nebude zaťažený, pretože tie peniaze už sú vyčlenené. Takže len toľko k takému opäť jednoduchému, neškodlivému, podľa mňa apolitickému a dobrému návrhu. Preto vás žiadam o podporu. Ďakujem.